b'\n_START_ARTICLE_\nThis Is Us (televizijska serija)\n_START_SECTION_\nRadnja\n_START_PARAGRAPH_\nSvojom radnjom serija prati dva brata i sestru (Kate, Kevina i Randalla) te me\xc4\x91usobno ispreplitanje njihovih \xc5\xbeivota. Kate i Kevin ro\xc4\x91eni su blizanci, a za\xc4\x8deti su u toaletu bara Froggy tijekom Super Bowla. Iako je termin njihovog ro\xc4\x91enja bio 12. listopada 1980. godine, ro\xc4\x91eni su \xc5\xa1est tjedana ranije - 31. kolovoza; istoga dana kada i njihov otac Jack. Budu\xc4\x87i su Jack i njegova supruga Rebecca o\xc4\x8dekivali troje djece (jedno je dijete umrlo prilikom poroda), odlu\xc4\x8dili su posvojiti novoro\xc4\x91en\xc4\x8de - Randalla, crnog dje\xc4\x8daka ro\xc4\x91enog istoga dana kojeg je njegov biolo\xc5\xa1ki otac ostavio ispred ulaza vatrogasnog doma._NEWLINE_Gotovo svaka epizoda sadr\xc5\xbeava radnju koja se odvija u dva razli\xc4\x8dita vremenska razdoblja: u jednom gledatelji prate Jacka i Rebeccu i njihovu borbu s odgojem djece tijekom 80-ih godina pro\xc5\xa1loga stolje\xc4\x87a, a u drugom pratimo odraslu bra\xc4\x87u i sestru koji sada \xc5\xbeive vlastite \xc5\xbeivote. Ve\xc4\x87ina scena u pro\xc5\xa1losti odvija se 1980. te u razdoblju izme\xc4\x91u 1989. i 1995. godine u Pittsburghu, dok u dana\xc5\xa1njem vremenu scene variraju izme\xc4\x91u Los Angelesa, New Jerseyja i New Yorka.\n_START_SECTION_\nKritike\n_START_PARAGRAPH_\nNa popularnoj internetskoj stranici Rotten Tomatoes serija To smo mi za prvu sezonu ima 89% pozitivnih kritika uz prosje\xc4\x8dnu ocjenu 7.7/10 temeljenu na 56 zaprimljenih tekstova: "Uz obilje obiteljske drame, To smo mi \xc4\x87e poslu\xc5\xbeiti kao dostatna zamjena svima onima koji osje\xc4\x87aju prazninu nakon \xc5\xa1to je s emitiranjem zavr\xc5\xa1ila serija Parenthood". Na drugoj internetskoj stranici koja se tako\xc4\x91er bavi skupljanjem kritika, Metacritic, serija To smo mi ima prosje\xc4\x8dnu ocjenu 76/100 temeljenu na 34 zaprimljena teksta. Druga sezona na stranici Rotten Tomatoes za sada ima 92% pozitivnih ocjena temeljenih na 15 zaprimljenih tekstova._NEWLINE_\xc4\x8casopis Entertainment Weekly nekoliko je prvih epizoda serije To smo mi ocijenio s \xc4\x8detvorkom uz komentar: "Serija je osvje\xc5\xbeavaju\xc4\x87i odmor nakon toliko nasilnih i pesimisti\xc4\x8dnih razvikanih sapunica". Tako\xc4\x91er je nahvalio gluma\xc4\x8dku postavu, a pogotovo Sterlinga K. Browna zbog njegove sposobnosti odra\xc4\x91ivanja "svojih scena s ogromnom dozom inteligencije, autenti\xc4\x8dnosti i karizme".'